किशोरियों में माहवारी का शुरूआती कुछ माह बेहद संवदेनशील होता है क्योंकि माहवारी के दौरान कई तरह की परेशानियां सामने आती है जिससे किशोरियां मानसिक रूप से परेशान हो सकती है। ऐसे में यह जरूरी हो जाता है कि उन्हें माहवारी के दौरान आने वाली परेशानियों के बारे में पूरी जानकारी हो जिससे वह इन चीजों का जमकर मुकाबला कर पायें। माहवारी के दौरान अक्सर थकान होने के साथ ही शरीर ढीला हो जाता है और सिर दर्द, चिड़चिड़ापन एवं स्तनों में कसाव की समस्या देखने को मिलती है। इस दौरान किशोरियों में कब्ज की शिकायत व काम में मन न लगने जैसी समस्या होना आम बात है। इसके अलावा कमर व पेडू में दर्द की समस्या से भी दो चार होना पड़ता है, जो कैल्सियम व आयरन की कमी से हो सकता है इस कमी को दूर करने के लिए किशोरियों केा नियमित व्यायाम करते रहना चाहिए, जिससे उन्हें राहत महसूस होती है। कभी कभार माहवारी आने का अन्तराल तीन महीने का भी हो जाता है जो किशोरियों में दबाव या चिन्ता के कारण भी होता है। यह कारण किसी अपने से बिछड़ने को लेकर भी हो सकता है। जिन किशोरियेां में माहवारी की शुरूआत जल्द हुई हो उनमें एक दो साल तक माहवारी चक्र अनियमित होने की शिकायत पाई जाती है। ऐसे में अगर किसी किशोरी में माहवारी चक्र 21-45 दिनों का है तो यह सामान्य बात हो सकती है, अगर माहवारी चक्र में अन्तराल दो महीने या तीन महीने का हो और यह लगातार चला आ रहा हो तो ऐसी अवस्था में किसी महिला डाक्टर से सलाह लेना जरूरी हो जाता है। डा0 प्रीती मिश्रा के अनुंसार अगर किशोरियों में एक महीने में ही दो बार माहवारी कि समस्या है तो ऐसी अवस्था में डाक्टर की सलाह जरूरी हो जाती है लेकिन कभी कभी बहुत ज्यादा खुशी, चिन्ता, दुख, या डर के वजह से भी माहवारी जल्दी आ सकती है।